b'\n_START_ARTICLE_\nNagrada Republike Slovenije na podro\xc4\x8dju \xc5\xa1olstva\n_START_PARAGRAPH_\nNagrade Republike Slovenije na podro\xc4\x8dju \xc5\xa1olstva so leta 1994 nadomestile \xc5\xbdagarjeve nagrade, poimenovane po u\xc4\x8ditelju in narodnem heroju Stanetu \xc5\xbdagarju, ki so se podeljevale od leta 1966 za izjemne dose\xc5\xbeke ali pa za \xc5\xbeivljenjsko delo na podro\xc4\x8dju  vzgoje in izobra\xc5\xbeevanja. \xc5\xbdagarjeve nagrade so leta 1966 obnovile nagrade, ki jih je zaslu\xc5\xbenim prosvetnim delavcem leta 1957 in 1958 podeljeval Svet za \xc5\xa1olstvo LR Slovenije. _NEWLINE_Vsako leto podelijo do 11 nagrad posameznikom ali in\xc5\xa1titucijam, ki so dejavni na poljih pred\xc5\xa1olske vzgoje, obveznega osnovnega \xc5\xa1olstva, osnovnega glasbenega \xc5\xa1olstva, izobra\xc5\xbeevanja in usposabljanja otrok in mladostnikov s posebnimi potrebami, srednjega \xc5\xa1olstva, izobra\xc5\xbeevanja odraslih, vi\xc5\xa1jega in visokega \xc5\xa1olstva, dija\xc5\xa1kih in \xc5\xa1tudentskih domov, \xc5\xa1olstva pripadnikov mad\xc5\xbearske in italijanske narodnostne skupnosti in Romov, \xc5\xa1olstva pripadnikov slovenske manj\xc5\xa1ine v Italiji, Avstriji in na Mad\xc5\xbearskem ter dopolnilnim poukom slovenskega jezika in kulture za Slovence po svetu.'